Huiseienaars bly al hoe langer in hul eiendomme - Jou Geld | Solidariteit WêreldJou Geld | Solidariteit Wêreld
Tuis › 2016-beleggings › Huiseienaars bly al hoe langer in hul eiendomme
Huiseienaars bly al hoe langer in hul eiendomme
Huiseienaars wil nie gou verkoop as hulle gekoop het nie en bly dus langer in hul eiendomme.
John Loos, eiendomstrateeg by ENB, sê daar is min beweegruimte vir spekulasie in die huidige eiendomsmark. “Ons het Aktekantoor-data oor transaksies deur ‘natuurlike persone’ (teenoor juridiese entiteite) gebruik om die maandelikse persentasie van huise wat verkoop is en in die vorige 12 en 24 maande gekoop is, te probeer skat. Ons het bevind die tempo van hierdie ‘omset’ is steeds taamlik laag, en dit dui op bedeesde spekulatiewe aktiwiteit.
“Terwyl die persentasie eiendomme wat deur indiwidue verkoop is en binne die vorige 12 maande gekoop is, in Mei 2005 ’n massiewe 13.93% van alle eiendomme wat deur indiwidue verhandel is, uitgemaak het, was dit in Maart 2016 slegs 3.62%.”
“Die eiendomme wat in Maart 2016 verkoop is en binne die vorige 24 maande gekoop is, is op 10.19% van alle transaksies in Maart geraam. Dit is ook baie stadig vergeleke met die 32.67%-hoogtepunt in 2006,” sê Loos.
Dit het uiteraard aansienlike gevolge vir die vraag na residensiële eiendom en ook prysgroei, wat steeds onder druk verkeer. Die ENB Huisprysindeks het groei van 6.4% in April 2016 op ’n jaargrondslag aangeteken – effens hoër as die hersiene 6.3% in Maart.
Volgens Loos is die huisprysgroei tydens die afgelope paar maande steeds laer as die hoogtepunt van 6.9% in Oktober 2015. Dit bly egter hardnekkig vassteek op vlakke bo 6%, wat op nagenoeg geen inflasie in reële terme (soos aangepas vir verbruikersprysinflasie) dui. “Dis waar ’n mark met ’n goeie balans tussen vraag en aanbod waarskynlik behoort te wees.”